Museer i København

Som Danmarks hovedstad rummer København nogle af de vigtigste museer og samlinger om dansk historie og kultur, men flere museer har også samlinger af stor international kvalitet og betydning.

Nationalmuseet 

Nationalmuseet, der blev grundlagt i 1807, er det vigtigste museum i Danmark for kultur- og historieminder. Museet rummer samlinger inden for flere emneområder. Udover et væld af danske oldtidsfund med uvurderlige genstande som fx Solvognen rummer museet også en imponerende møntsamling. Der findes ligeledes en del genstande fra resten af verden, blandt andet antiksamlinger fra middelhavsområdet. Museet rummer også omfattende etnografiske samlinger.

Museer for kunst 

Ny Carlsberg Glyptotek grundlagt af brygger Carl Jacobsen i 1882 fremviser ligeledes en bred samling af genstande fra forhistorisk tid til i dag. Museet har bl.a. en stor samling mumier, en samling af skulpturer fra antikken og et stykke fra Parthenonfrisen, der er af international kvalitet. Glyptoteket er det eneste af sin slags i Norden.

Statens Museum for Kunst er landets største kunstmuseum med store samlinger og ofte udstillinger med nyere kunst. Thorvaldsens Museum fra 1848 med Bertel Thorvaldsens mange figurer var byens første egentlige kunstmuseum. Den Hirschsprungske samling rummer mest malerier fra Guldalderen og af skagensmalerne. Den moderne kunst fremvises primært i Arken i Ishøj og Louisiana i Humlebæk nord for København.

Davids Samling er genåbnet i 2009 og rummer ud over dansk kunst og kunsthåndværk en af de ti væsentligste samlinger af islamisk kunst i den vestlige verden. Tøjhusmuseet fra 1838 beliggende i de gamle flådeudrustningshaller fra Christian 4.´s tid rummer en enorm samling af krigsmateriel fra middelalderen og frem til nyere tid.

Naturhistoriske museer 

De naturhistoriske museer er repræsenteret med Botanisk Have, Geologisk Museum og Zoologisk Museum, som fremviser hver deres gren af naturhistorien. Botanisk Have grundlagdes oprindeligt i 1600 ved Fiolstræde, men endte efter flere flytninger i 1871 ved dens nuværende placering mellem Gothersgade og Sølvgade. Der er fri adgang til de fleste arealer, men de fem palmehuse med opvarmede tropiske og subtropiske arealer skal der dog betales entre for. Geologisk museum på Øster Voldgade fremviser bjergarter, mineraler, meteoritter, og fossiler. Meteoritten Agpalilik (Manden) på 20,1 ton fundet ved Kap York i Grønland kan derudover ses i museets gård. Zoologisk Museum er et af Europas ældste. Dets samlinger strækker sig 350 år tilbage, hvor professor Ole Worm begyndte indsamlingen. Museet indsamler stadig dyr, men fokuserer mest på havdyr og insekter. Fra pattedyr indsamles hovedsagelig DNA-prøver. De tre naturhistoriske museer er planlagt samlet på en adresse ved Botanisk have i 2018 som et samlet nationalt naturhistorisk museum. Til det nye museum er bl.a. indkøbt Misty, en 17 meter lang dinosaurus. Ligeledes ønsker man bl.a. at udstille museernes unikke samling af hvalskeletter.

Historiske museer 

Af museer, der viser den nyere danmarkshistorie, kan nævnes Arbejdermuseet, som stræber efter at vise dagligdagen for de københavnske arbejdere fra 1850'erne og frem og Frihedsmuseet, som fortæller om besættelsen og modstandskampen i Danmark i årene 1940-1945. København rummer også andre mere specialiserede museer som Københavns Museum, Louis Tussaud's Wax Museum, Politihistorisk Museum, Storm P Museet og det medicinsk-historiske museum Medicinsk Museion.

Liste over museer 
 Amagermuseet 
 Arbejdermuseet
 Bakkehusmuseet
 Ballerup Museum
 Bank- og Sparekassemuseet
 Botanisk Museum og Centralbibliotek
 Botanisk Have
 Kunsthal Charlottenborg
 Cirkusbyens Museum
 Cisternerne
 Dansk Arkitektur Center
 Dansk Jagt- og Skovbrugsmuseum
 Dansk Jødisk Museum
 Dansk Skolemuseum
 Davids Samling
 Den Frie Udstillingsbygning
 Den Hirschsprungske Samling
 Den Kongelige Afstøbningssamling
 Det Kongelige Bibliotek 
 Det Nationale Fotomuseum
 DieselHouse
 Dragør Museum
 Frilandsmuseet
 Frihedsmuseet
 Greve Museum
 Heerup Museum
 Holbo Herreds Kulturhistoriske Centre
 Kunstforeningen GL STRAND
 Kunstindustrimuseet
 Københavns Museum
 Køge Skitsesamling
 Medicinsk Museion
 Musikmuseet
 Nationalmuseet
 NaturMedicinsk Museum
 Nikolaj Kunsthal
 Nivaagaards Malerisamling
 Nordatlantens Brygge
 Ny Carlsberg Glyptotek
 Overgaden - Institut for Samtidskunst
 Politihistorisk Museum
 Post & Tele Museum
 Revymuseet
 Rundetaarn
 Spejdermuseet Holmen
 Statens Museum for Kunst
Statens Naturhistoriske Museum
 Storm P.-Museet
 Teatermuseet 
 Thorvaldsens Museum
 ToldSkat Museum (ikke offentlig adgang siden 2012)
 Værløse Museum
 Zoologisk Museum
 Zoologisk Have

Se også 
 Museer i København og Omegn - Forening af museer i København og omegn
 Kultur i København

Referencer